Moeg? Hy is jou toevlug | Netwerk24
Ouderdom het 'n manier om baie krapmerke op jou lewe agter te laat. Jy kom dit op verskillende maniere agter. Jou lyf kreun en kraak al hoe meer. Jy herstel nie so vinnig soos altyd ná 'n siekte nie. Jy onthou 'n stukkie stadiger. Tog is dit nie net ouderdom wat dit doen nie. Jesaja 40 vertel dat die jongmanne ook moeg en afgemat raak. Moegheid is 'n werklikheid. Uitbranding, oorwerktheid en stres is daaglikse feite.
Daarom moet ons hoor wat Jesaja verder sê: "Diegene wat op die Here wag, kry nuwe krag."
In God se nabyheid is daar herstel. Nuwe lewe wag op elkeen wat by Hom skuil. God Self herlaai sy kinders se geloofsbatterye. Hy tel vermoeides op. Hy dra mismoediges se las. Jonk en oud beleef dit. Nog ouderdom, nog die harde uitdagings van die lewe, het die laaste sê. Lewensmoegheid wyk in sy nabyheid. Selfs al gee jou kragte in, is die Here se goedheid jou anker. Hy is naby as die lewe jou inhardloop. – Stephan Joubert